Manises reforça la seguretat als passos de vianants
28 de febrer de 2023

• 40 detectors de presència de persones s’han instal·lat al llarg del terme municipal

Manises, 1 de març de 2023. La Regidoria de Mobilitat Urbana Sostenible de l’Ajuntament de Manises ha col·locat 40 detectors de presència de persones  a diferents passos de vianants amb la finalitat de reforçar la seguretat a través de l’enllumenat. Aquest projecte va ser elegit per la ciutadania en els pressupostos participatius de 2022, i ha suposat una inversió de 50.000 euros.

Carmen Moreno, regidora de Mobilitat Urbana Sostenible de l’Ajuntament de Manises ha assenyalat que “una de les raons dels accidents és la inadequada il·luminació de la via i, per tant, es produeixen atropellaments de persones. Aquesta acció suposa un reforç lumínic de passos de vianants que no tenien prou llum i eren perillosos en hores de poca llum”.

Entre els llocs de la localitat on s’han ubicat aquests 40 postes que funcionen amb la llum solar, es troben els passos de vianants del centre com el del creuament entre carrer Major i Sant Bernardo o l’avinguda de Roses. També s’han instal·lat a altres vies de la localitat com pel barri de Sant Jerònim, al llarg del carrer València o en diversos punts del carrer Ceramista Alfons Blat, entre d’altres.

Recordem que els veïns i veïnes de Manises majors de 16 anys tingueren l’oportunitat de votar l’any passat entre tres projectes de mobilitat urbana sostenible. La millora dels passos de vianants amb els detectors de presència va rebre el 57% dels vots, la creació d’un parc d’educació viària permanent, el 27%, i la instal·lació de punts de recàrrega per a vehicles elèctrics, el 16% dels vots.

La proposta seleccionada té com a objectiu reforçar la seguretat de la ciutadania millorant la visibilitat als passos de vianants amb la col·locació d’aquests detectors de presència per tal d’evitar atropellaments per falta d’il·luminació.